ཡ་མཚན་བཟོ་རིག་དགུ་ཕྲག་ཟུང་ལྡན་པའི།།འཇམ་དཔལ་གདུལ་ཞིང་མ་ཧཱ་ཙི་ནའི་གྲོང་།།ཁྱད་འཕགས་གྲགས་པའི་རྫི་རླུང་ནམ་མཁའི་མཐར།།འགོག་མེད་འཕུར་བའི་ངོ་མཚར་རྨད་དུ་བྱུང་།།མ་ངྷུ་མ་ཏི་སྦྲང་རྩིའི་བློ་གྲོས་ལ།།སྙིང་ནས་སྐྱབས་འཚོལ་ཨ་རབ་མི་ཡི་རྒྱུད།།ཀླུང་ཆེན་འགྲམ་དང་ལ་ལུང་ཕྱོགས་ཀུན་ཏུ།།འཁོར་བའི་གྲོང་རྡལ་བདེ་འབྱུང་གདུལ་བར་ཆགས།།གང་ན་ཉམས་དགའི་ནགས་ཚལ་ལྗང་ཕོན་གོས་སུ་བཀླུབས།།རྫ་ཆུ་སིལ་མ་སྔོན་མོ་ལྷུང་ལྷུང་མདུན་དུ་རྒྱུགས།།སྣ་ལྔའི་ལོ་ཏོག་གཡུར་ཟའི་ས་ཞིང་མཐའ་བྲལ་དབུས།།སྐབས་གསུམ་གཞལ་མེད་ཐང་ལ་འཕོས་འདྲ་འདི་དག་ཅི།།དགུང་ལ་བསྙེགས་པའི་རི་འདབས་བགས་ཀྱིས་ཐང་ལ་གཞོལ།།སྔོ་ལྗང་རྩྭ་ལོ་ཆེད་དུ་མལ་སྟན་བཤམས་འདྲ་བ།།རི་སྐྱེས་སྣ་ཚོགས་གར་དུ་འཁྲབ་པའི་བ་གམ་ན།།འཇོག་པོའི་ཕོ་བྲང་ས་ལ་བཞག་གམ་འདི་ནི་ཅི།།གཟུགས་དང་ལང་ཚོའི་མེ་ཏོག་འདབ་བརྒྱ་ཕང་ཕུང་བཞད།།གངས་སུལ་ལས་ཐོན་སེང་གེ་དཀར་མོའི་དཔའ་རྩལ་ངོམ།།སྟོད་སྨད་ལུས་ཀྱི་ཞྭ་གོས་ཆ་བྱད་སྡུག་གུ་མས།།དབང་མེད་ཡིད་རབ་འཕྲོག་པའི་སྐྱེ་འགྲོ་འདི་དག་སུ།།བརྒྱ་བྱིན་གྲོང་ཁྱེར་ཐང་ལ་བབས་འདྲ་ནི།།སྨད་ཀྱི་ཆར་གནས་རྡོ་སྦིས་སེ་ཆང་དང་།།དབུས་ན་གཅུ་འཁོར་བིས་མདོ་ཀ་རིང་སྡེ།།སྟོད་ན་བིས་ཐང་ནས་བཟུང་པྲ་འགྱོང་བར།།གདེངས་ཅན་ཕོ་བྲང་ས་ལ་བཞག་འདྲ་ནི།།ཆོས་རྒྱལ་ཨ་ཤོ་ཀ་ཡི་ཕྱག་རྗེས་ལས།།གྲུབ་པའི་མཆོད་རྟེན་རྣམ་གཉིས་ཉི་ཟླ་ཟུང་།།རྡོ་སྦིས་མཆོད་རྟེན་དང་ར་གཤོང་མཆོད་རྟེན་གཉིསགང་དུ་བཞུགས་པའི་ལྗོངས་དང་ཡུལ་ཁམས་སོ།།གཞན་སྡེ་ཟིལ་གནོན་སེང་གེའི་དཔའ་རྩལ་ཅན།།རིགས་གཟུགས་ལང་ཚོས་བསྙེམས་པའི་འགྲོ་འདི་དག།ཆོས་རྒྱལ་མེས་དབོན་དུས་སུ་སོ་སྲུང་དུ།།མངགས་པའི་བྷོ་ཊ་རང་གི་འཁྲུལ་མེད་རྒྱུད།།ཅེས་བྱ་བ་ནི་ལྷོ་རྒྱུད་འཛིན་མའི་ཡུལ་གྲུའི་སྣོད་བཅུད་ཀྱི་དཔལ་ལ་བསྔགས་པའི་ངོ་མཚར་བའི་གཏམ་སྟེ་བཞི་བའོ།།